ASEFA แย้มครึ่งปีหลังโตกว่าครึ่งปีแรก รับไฮซีซั่น-ลุยประมูลงานใหญ่ต่อเนื่อง
ASEFA แย้มครึ่งปีหลังโตกว่าครึ่งปีแรก รับไฮซีซั่น พร้อมเดินหน้าประมูลงานใหญ่ต่อเนื่อง
28 ส.ค. 2561

นายไพบูลย์ อังคณากรกุล กรรมการผู้จัดการ บริษัท อาซีฟา จำกัด (มหาชน) หรือ ASEFA เปิดเผยว่า ปัจจุบันมีงานที่รอส่งมอบกว่า 2,057 ล้านบาท โดยภาพรวมธุรกิจในช่วงครึ่งหลังปี 2561 คาดว่าแนวโน้มจะดีกว่าครึ่งปีแรก เนื่องจากเข้าสู่ช่วงไฮซีซั่นของธุรกิจ
โดยปัจจุบันบริษัทกำลังดำเนินการขยายตลาดและผลิตภัณฑ์ที่เกี่ยวข้องกับธุรกิจหลักและงานบริการหลังการขายและดูแลบำรุงรักษาอย่างครบวงจร รวมทั้งปรับปรุงระบบเทคโนโลยีเข้ามาพัฒนาระบบงานและบุคลากร
อีกทั้งยังเดินหน้ามุ่งสร้างความสัมพันธ์เพื่อขยายงานกับกลุ่มพันธมิตร เพื่อตอบสนองความต้องการของงานโครงการเด่นๆ ที่ประสบผลสำเร็จในหลายๆ โครงการที่วางแผนกลยุทธ์ไว้ ทั้งงานด้านการอนุรักษ์พลังงานและพลังงานทดแทน ระบบสมาร์ทกริด ระบบควบคุมอัตโนมัติและ IoT
Myh’ouhเพื่อรองรับนโยบายการลงทุนเมกะโปรเจคต่างๆ ของทั้งภาครัฐและเอกชน เช่น โครงการ EEC กลุ่มอุตสาหกรรมการบิน กลุ่มโรงพยาบาล กลุ่มโครงการมิกซ์ยูสและโครงการที่อยู่ในแผนงานอีกมากมาย ซึ่งบริษัทเชื่อมั่นว่ายังมีทิศทางการเติบโตที่ดีและได้รับการตอบรับจากลูกค้าอย่างต่อเนื่องเป็นไปตามแผนกลยุทธ์ที่บริษัทวางไว้ทั้งในระยะสั้นและระยะยาว
สำหรับในครึ่งปีแรกของปี 2561 บริษัทฯ มีรายได้จากการขายและบริการรวม 1,322.90 ล้านบาท จากงวดเดียวกันของปีก่อนอยู่ที่ 1,337.14 ล้านบาท  ลดลง 14.24 ล้านบาท คิดเป็น 1.06%  กำไรสุทธิอยู่ที่ 105.70 ล้านบาท จากงวดเดียวกันของปีก่อนอยู่ที่ 124.03 ล้านบาท  ลดลง 18.32 ล้านบาท คิดเป็น 14.77% เมื่อเทียบกับงวดเดียวกันของปีก่อน จากสภาวะตลาดที่มีการแข่งขันด้านราคา ความผันผวนของเศรษฐกิจไทย  การชะลอการลงทุนภาคอุตสาหกรรม
อย่างไรก็ดีผู้บริหารของบริษัทฯได้ให้ความสำคัญและใส่ใจในการบริหารจัดการต้นทุนการผลิตให้มีประสิทธิภาพที่ดีขึ้น  รวมทั้งการควบคุมค่าใช้จ่ายในการขายและบริหาร  ต้นทุนทางการเงิน ให้สอดคล้องกับสถานการณ์ที่เกิดขึ้นอย่างต่อเนื่อง